प्रिमियर गल्फ : सुवासलाई सद्‍भावको टक्कर
दुई एमेच्योर खेलाडी सदभाव आचार्य र सुवास तामाङले सूर्य नेपाल प्रिमियर गल्फ च्याम्पियनसिपको दोस्रो दिन बुधबार संयुक्त शीर्षस्थान ओगटेका छन् ।
काठमाडौँ — दुई एमेच्योर खेलाडी सदभाव आचार्य र सुवास तामाङले सूर्य नेपाल प्रिमियर गल्फ च्याम्पियनसिपको दोस्रो दिन बुधबार संयुक्त शीर्षस्थान ओगटेका छन् ।गोकर्ण गल्फ क्लबमा सद्भाव र सुवासले ३६ होल समाप्तिमा ९ अन्डर १ सय ३५ को समग्र स्कोरमा नीरज तामाङ र शुक्रबहादुर राईलाई तीन स्ट्रोकले पछि पारेका छन् ।सद्भाव ७ अन्डर ६५ को उत्कृष्ट कार्ड बनाएर शीर्षस्थानमा उक्लिएका हुन् । सुवासले भने इभन पार ७२ मा दिनको खेल सकाएपछि शीर्षस्थान बाँड्नुपरेको थियो । अघिल्लो दिन सुवासको एकल अग्रता थियो ।दिनकै उत्कृष्ट कार्ड बनाउने क्रममा नीरजले ८ अन्डर ६४ को स्कोर बनाए । यो स्कोरमा नीरज र डिफेन्डिङ च्याम्पियन शुक्रबहादुर राईले संयुक्त तेस्रो स्थान बाँडे । शुक्रले ५ अन्डर ६७ मा दिनको खेल टुंग्याए । दुवैले समग्रमा ६ अन्डर १ सय ३८ स्कोर गरे । ४ अन्डर १ सय ४० सहित भुवन नगरकोटी र तोरणविक्रम शाही संयुक्त पाँचौं स्थानमा छन् । भुवनले ४ अन्डर ६८ र तोरणले इभन पार ७२ स्कोर गरे ।जयराम श्रेष्ठ र शिवराम पौडेल संयुक्त सातौं स्थानमा छन् । दुवैले इभन पार ७२ को कार्ड बनाए । समग्रमा २ अन्डर १ सय ४२ सहित सूर्यप्रसाद शर्मा नवौं स्थानमा रहे । उनले २ अन्डर ७० स्कोर गरे । इभन पार ७२ सहित समग्रमा १ अन्डर १ सय ४३ सहित दिनेश प्रजापति दसौं स्थानमा छन् ।३६ होलको समाप्तिमा ७ ओभर १ सय ५१ स्कोर गर्ने २३ प्रोफेसनल गल्फर र ६ एमेच्योर गल्फरले कट बनाएका छन् । प्रोफेसनलतर्फ रवि खड्का, राजेन्द्र थापामगर, रामकृष्ण श्रेष्ठ, कमल तामाङ, भुवनकुमार रोक्का, धनबहादुर थापा, दलबहादुर गुरुङ, रामे मगर, पूर्णप्रसाद शर्मा, भूबहादुर गुरुङ, टासी घले, दीपक मगर, टंकबहादुर कार्की, दीपक न्यौपाने र बलभद्र राईले अन्तिम ३६ होलका लागि स्थान सुरक्षित गरे ।एमरच्योरतर्फ टासी छिरिङ तेस्रो स्थानमा छन् । उनले २ अन्डर ७० सहित समग्रमा १ सय ४४ स्कोर गरे । वाङचेन ढोन्डुप, भरत थापामगर र प्रज्वल गुरुङले पनि कट बनाए ।एमेच्योर युवा गल्फर सद्भावले बर्डीबाट दिनको सुरुआत गरे । तेस्रोदेखि छैटौं होलसम्म लगातार चार होल र नवौं होलमा एक–एक शट बचाए । सातौं होलको बोगीले फ्रन्टनाइन ५ अन्डर ३१ मा पूरा गरे । त्यसपछि १३ र १५ औं होलमा बर्डी प्रहार गर्दै ब्याकनाइन २ अन्डर ३४ मा सके ।नेपाल नम्बर एक एमेच्योर गल्फर सुवासले फ्रन्टनाइन १ अन्डर ३५ मा सक्ने क्रममा पहिलो, तेस्रो र सातौं होलमा बर्डी प्रहार गरे । छैटौं र आठौं होलमा एक–एक शट खेर फाले । १२ औं होलमा बर्डी प्रहार गरे पनि १४ र १८ औं होलमा बोगी खेपे । ब्याकनाइन १ ओभर ३७ मा टुंग्याए ।धरानका प्रोफेसनल गल्फर नीेरजले उत्कृष्ट कार्ड निकाल्ने क्रममा फ्रन्टनाइनमा लोभलाग्दो प्रदर्शन गरे । उनले तेस्रोदेखि नवौं होलसम्म लगातार सात बर्डीको सफलता प्राप्त गरे । फ्रन्टनाइन ७ अन्डर २९ मा पूरा गरे । ११, १२ र १५ औं होलमा एक–एक सट बचाए भने १४ र १६ औं होलमा बोगी प्रहार गरे ।डिफेन्डिङ च्याम्पियन शुक्रले फ्रन्टनाइन ४ अन्डर ३२ मा सके । पहिलो, दोस्रो, तेस्रो, चौथो र सातौं होलमा एक–एक शट बचाए भने आठौं होलमा बोगी खेपे । ब्याकनाइन १ अन्डर ३५ मा सकेका उनले १२, १५ र १८ औं होलमा बर्डी प्रहार गरे भने ११ र १३ औं होलमा बोगी खेपे । 